Rabs jeuk om te speel ná hy koue skouer kry | Netwerk24
Deur Owen Kock 13 November 2019 21:30
Dié blitsige vleuel het die seisoen nog nie in een van die Cheetahs se ses wedstryde gespeel nie – nie eens as plaasvervanger nie.
Rabs Maxwane, verlede seisoen se voorste driedrukker in Pro14-rugby, kan sy terugkeer tot die span maak ná ’n afwesigheid in die eerste ses wedstryde. Foto: Gallo Images
In die wandelgange word gesê dat hy en nog ’n spoedvraat, Craig Barry (27), die vleuels kan wees in die Cheetahs se laaste wedstryd van die kalenderjaar op 30 November teen die Ospreys in Swansea, Wallis.
“As ek sê ek brand om te speel, is dit om dit sagkens te stel. Dis nie lekker om te sien hoe die manne speel en ek moet sit en toekyk nie,” sê die 24-jarige Maxwane.
Hy sê hy weet nie wat verkeerd geloop het dat hy nie gekies word nie, maar dat dit nou nie meer saak maak nie aangesien hy weer oorgehaal is om te speel as daar op sy knoppie gedruk word.
“Ek glo egter alles gebeur met ’n rede en wie weet, miskien moes dit met my gebeur het.
“Ek het hard gewerk aan my fiksheid en het alles ingesit tydens oefeninge.”
Maxwane het in die Curriebeker-reeks reeds in onguns verval. Hy het net in die eerste vier wedstryde gespeel en was daarna ’n toeskouer.
* Die Cheetahs hou intussen asem op dat die rugbesering wat die senter Benhard Janse van Rensburg op toer opgedoen het, nie te ernstig is nie.
Hy het Woensdag ’n skandering ondergaan vir ’n senuwee wat vasknyp.
Chris Smit kan moontlik vroeër as verwag ’n proesel Pro14-rugby kry. Foto: Mlungisi Louw
Indien Janse van Rensburg nie betyds herstel nie kan dit dalk die deur oopmaak vir die voormalige Griekwas-senter Chris Smit, wat hom verlede week by die Cheetahs aangesluit het.
* Intussen word verneem dat die tugverhoor van die agtsteman Jasper Wiese nou eers volgende Woensdag sal plaasvind.
Hy kan deur nog ’n nuweling, die gewese Westelike Provinsie-flank Chris Massyn, vervang word.
Dit kan meebring dat ’n speler soos Junior Pokomela op agtsteman ingespan word.
Wiese het ’n rooikaart in die span se laaste toerwedstryd teen die Cardiff Blues gekry vir ’n skouerloop en ’n skorsing is sy voorland.
Meer oor: Ospreys | Pro14 | Rabs Maxwane | Cheetahs